Illum il-Kummissjoni qed tirrakkomanda sett ta' miżuri biex l-Istati Membri jiżguraw li l-korpi għall-ugwaljanza jipproteġu liċ-ċittadini u jiġġieldu d-diskriminazzjoni effettivament. L-Ewwel Viċi President Frans Timmermans qal: “L-ugwaljanza hija wieħed mill-valuri fundamentali li fuqu hija msejsa l-Unjoni Ewropea, iżda mhijiex ħaġa li nistgħu neħduha fatta. Għandna bżonn liġijiet tajbin u korpi għall-ugwaljanza b'saħħithom u indipendenti biex iħarsu l-prinċipji u l-valuri ewlenin tagħna, sabiex il-vittmi tad-diskriminazzjoni jkunu jistgħu jikkoreġu d-deni li jħabbtu wiċċhom miegħu.” Il-Kummissarju għall-Ġustizzja, il-Konsumaturi u l-Ugwaljanza bejn il-Ġeneri, Věra Jourová, żiedet: “Id-diskriminazzjoni mhijiex postha fl-UE. Il-vittmi jew ix-xhud ta' diskriminazzjoni jinħtieġ li jkunu jafu għand min jirrikorru, u l-korpi għall-ugwaljanza qegħdin hemm biex jgħinuhom f'dawn is-sitwazzjonijiet. Irridu niżguraw li l-korpi nazzjonali għall-ugwaljanza jkunu indipendenti, u li jkollhom biżżejjed riżorsi biex jaqdu dmirhom. Ir-rwol ta' dawn il-korpi huwa vitali biex kull ċittadin jingħata drittijiet u opportunitajiet indaqs.” Il-korpi għall-ugwaljanza huma organizzazzjonijiet indipendenti li jgħinu lil-vittmi ta' diskriminazzjoni, jimmonitorjaw u jirrappurtaw kwistjonijiet ta' diskriminazzjoni, u jippromwovu l-ugwaljanza madwar l-UE. Jenħtieġ li l-Istati Membri jiżguraw l-indipendenza tagħhom u li jkollhom ir-riżorsi meħtieġa biex ikopru kull tip ta' raġuni għad-diskriminazzjoni, bħall-ġeneru, ir-razza, l-oriġini etnika, ir-reliġjon jew it-twemmin, xi diżabilità, l-età, jew l-orjentazzjoni sesswali. Jenħtieġ ukoll li jiżguraw li titqajjem iktar għarfien dwar ir-rwol ta' korpi nazzjonali għall-ugwaljanza u kif iċ-ċittadini jistgħu jaċċessaw korpi għall-ugwaljanza u jeżerċitaw id-drittijiet tagħhom f'każijiet ta' diskriminazzjoni. Il-Kummissjoni qed tirrakkomanda l-miżuri li ġejjin: Il-passi li jmiss L-Istati Membri huma mħeġġa jinkludu s-segwitu tagħhom għal din ir-rakkomandazzjoni fir-rapportar obbligatorju tagħhom fir-rigward tad-Direttivi dwar l-Ugwaljanza. Sfond Grupp ta' direttivi, magħrufin bħala d-"Direttivi dwar l-Ugwaljanza" (imniżżlin fir-Rakkomandazzjoni) jobbligaw lill-Istati Membri li jkollhom tal-anqas organizzazzjoni waħda — korp għall-ugwaljanza — li janalizza u jimmonitorja d-diskriminazzjoni, kif ukoll li jippromwovi u jipproteġi t-trattament indaqs ta' kull min jgħix hemm. Ir-Riżoluzzjoni tal-2015 tal-Parlament Ewropew li titlob li jkun hemm standards għall-korpi għall-ugwaljanza ġiet segwita mill-Komunikazzjoni mill-Kummissjoni fl-2018 “Id-Dritt tal-UE: Riżultati aħjar permezz ta' applikazzjoni aħjar”, li fiha impenjat ruħha li tgħin lil-Istati Membri biex jiżguraw li l-individwi u l-gruppi li jaffaċċaw diskriminazzjoni jkunu protetti mill-Unjoni u li jkunu jafu x'inhuma d-drittijiet tagħhom. L-aħjar mod li din il-leġiżlazzjoni tal-UE tiġi implimentata u eżegwita effettivament huwa permezz ta' użu ta' korpi għall-ugwaljanza indipendenti. Il- Karta tad-Drittijiet Fundamentali u t-Trattat dwar l-Unjoni Ewropea t-tnejn jiggarantixxu li ħadd ma jista' jkun soġġett għal diskriminazzjoni fuq il-bażi tal-ġeneru, ir-razza, l-oriġini etnika, ir-reliġjon jew twemmin, xi diżabbiltà, l-età, jew l-orjentazzjoni sesswali tiegħu. Għal aktar tagħrif Rakkomandazzjoni dwar il-Korpi għall-Ugwaljanza Sib il-korp għall-ugwaljanza f'pajjiżek In-Netwerk Ewropew tal-Korpi għall-Ugwaljanza – Equinet